《和刘元弼见寄》
宋代·王庭圭

终日思诗句未成，梦回春草绕池生。拂云松竹兼天尽，如画江山照眼明。

幽处园林皆可隐，乱来轩冕亦何荣。即时使有一杯酒，便胜区区万古名。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。